अब बार्सिलोना कता ?
क्याटलोनिया फेरि स्पेनी शासनबाट अलग्गिन चाहन्छ । क्याटलान बेग्लै स्वतन्त्र देश बन्न चाहेको पनि धेरै भइसकेको छ । त्यसैले आइतबार भएको जनमतसंग्रहमा ९२ प्रतिशत मतदाताले स्वतन्त्र देशको पक्षमा भोट दिए । 
क्याटलोनिया फेरि स्पेनी शासनबाट अलग्गिन चाहन्छ । क्याटलान बेग्लै स्वतन्त्र देश बन्न चाहेको पनि धेरै भइसकेको छ । त्यसैले आइतबार भएको जनमतसंग्रहमा ९२ प्रतिशत मतदाताले स्वतन्त्र देशको पक्षमा भोट दिए । स्वतन्त्रताका लागि लडिरहेका काल्र्स पुइदेमोन्टको नेतृत्वमा भएको जनमतसंग्रहलाई स्पेनी सरकारले अवैधानिक भन्यो र युरोपियन युनियनले पनि म्याड्रिडकै भाषा बोलेको छ ।जनमतसंग्रहको घोषणासँगै क्याटलानमा प्रहरी–प्रशासनको ज्यादती सुरु भएको थियो । मतदानकै दिन ८ सयभन्दा बढी घाइते भएका समाचार एजेन्सीहरूले जनाएका छन् । कुल ५३ लाख मतदातामध्ये करिब २३ लाखले मत दिएको दिनयता हिंसा रोकिएको छैन । क्याटलोनिया झनै तनावग्रस्त बनेको छ । स्पेनी अधिराज्यबाट उसका चार प्रान्तका रूपमा रहेका बार्सिलोना, गिरोना, लेइडा, टारागोनाले छुट्टिएर क्याटलान देश बन्नका लागि आन्दोलन गरिरहेका हुन् ।क्याटलोनिया स्वतन्त्र देश बन्नेमा अझै शंका छ किनभने उसलाई म्याड्रिड सरकारले छाड्न चाहेको छैन, दबाएरै भए पनि आफ्नै नक्सामा क्याटलोनियालाई निरन्तरता दिन चाहन्छ । र, युरोपियन युनियनले पनि त्यसलाई स्पेनको आन्तरिक मामला भन्दै क्याटलनलाई थप चुनौती सामना गर्नुपर्ने बताइसकेको छ । त्यसैले फेरि म्याड्रिड शासनबाट अलग्गिएर स्वतन्त्र देश बन्ने अभियानमा क्याटलोनियालाई कूटनीतिक समर्थन जुटाउन पनि सजिलो हुने छैन ।क्याटलोनिया स्वतन्त्रताको आन्दोलनमा बार्सिलोना फुटबल क्लबले ठूलै भूमिका खेलेको छ । क्याटलान राजधानी बार्सिलोनाको यस फुटबल क्लब सधैं स्वतन्त्र देशको पक्षमा रह्यो र अहिले पनि त्यसैमा अडिग छ । त्यसैले उसका खेलाडीले आन्दोलनलाई साथ दिँदै विरोधस्वरूप मंगलबार प्रशिक्षण नै गरेनन् । अर्को क्याटलान क्लब गिरोनाको टिमले पनि अभ्यास त्यागिदियो । स्पेनी उच्च डिभिजनमा खेलिरहेको अर्को क्याटलान क्लब एस्पानयोलले खेलाडीलाई शारीरिक अभ्यास गरायो । एस्पानयोलको रंगशालामा क्याटलन झन्डा फहराइने गरिन्छ तर त्यसभन्दा बढी स्पेनी झन्डा देखिन्छ । त्यसको संकेत क्लबको टिममा पनि परेको हुन सक्छ ।गिरोना पहिलोपल्ट पहिलो श्रेणीमा खेलिरहेको छ भने एस्पानयोल निरन्तर ला लिगामा संघर्ष गरिरहेको छ । बार्सिलोना भने स्पेनी फुटबलको महारथी हो । उसले चारपल्ट युरोपेली च्याम्पियन्स लिग र २४ पल्ट स्पेनी ला लिगाको उपाधि जितेको छ । क्याटलानमाथि एक शताब्दीयता शासन गरिरहेको म्याड्रिडको क्लब रियल म्याड्रिड स्पेनी फुटबलमा बार्सिलोनाभन्दा बढी उपलब्धि हात पारेको टिम हो । बार्सिलोनाको ट्विटरमा २ करोड ५० लाख र फेसबुकमा १ अर्ब फलोअर्स छन् । यी सामाजिक सञ्जालमा पनि क्याटलान क्लबलाई रियलले पछाडि पारेको छ । बार्सिलोनाका समर्थक क्याटलानभन्दा पनि बाहिर धेरै छन् किनभने यो क्लब विश्व फुटबलमा निकै लोकप्रिय छ ।यदि क्याटलोनिया स्वतन्त्र देश बन्यो भने बार्सिलोनाको भविष्य के होला ? स्वतन्त्र देश भएपछि क्याटलानको आफ्नै लिग पनि सुरु होला तर के बार्सिलोनाले स्पेनी ला लिगा छोड्ला त ? उसले स्पेन छाड्यो भने अरू कुनै लिग पो खेल्ने हो कि ? र, बार्सिलोनाको बाहिर्गमनले स्प्ेनी लिग फुटबल कस्तो हुन्छ ? क्याटलान जनमतसंग्रहसँगै बार्सिलोनालाई लिएर यिनै प्रश्नमाथि बहस भइरहेको छ ।ठूला र धनाढ्य क्लबहरूलाई लिएर युरोपियन सुपर लिग सञ्चालनमा आउने हल्ला पनि छ । यसमा बार्सिलोनाले खेल्न सक्छ । बार्सिलोनासँगै रियल म्याडिङ, जर्मन महारथी बायर्न म्युनिक, इटालियन एसी मिलान, फ्रेन्च लिगको पीएसजी र इंग्लिस प्रिमियर लिगका म्यानचेस्टर युनाइटेड, म्यान सिटी, चेल्सी, आर्सनल, टोटेनहम र लिभरपुलले खेल्ने चर्चा गरिएको छ । तर घरेलु लिग र च्याम्पियन्स लिग/युरोपा लिगको व्यस्त तालिकाले युरोपियन सुपरलिगको आयोजना हल्लामै सीमित हुने सम्भावना छ ।क्याटलनको उत्तरी सीमामा फ्रान्स र आर्मेनिया पर्छन् । त्यसैले क्याटलान स्वतन्त्रतापछि बार्सिलोनाले फ्रान्सको लिग वा पनि खेल्न सक्छ । फ्रान्सबाहिरकै स्वतन्त्र मुलुकको क्लब मोनाको अचेल लिग वानको प्रमुख क्लब हो । त्यसैले यसमा बार्सिलोना पनि जोडिन सक्छ । उसले इंग्ल्यान्डको प्रिमियर लिग खेल्ने कुरा धेरै टाढाको हुन सक्छ । बार्सिलोनालाई ला लिग छाडेमा रूसको लिग खेल्ने प्रस्ताव पनि आइसकेको छ । रूसको दोस्रो डिभिजनको शीर्षस्थानमा रहेको क्लब येनेसेय क्रास्नोयाक्र्सले बार्सिलोनालाई आफ्नो लिगमा ट्विटरमार्फत् स्वागत गरेको हो ।योहान क्रयुफ, लुइस स्वारेज (स्पेन), डिएगो म्याराडोना, रोनाल्डो, लुइस फिगो, रिभाल्डो, रोनाल्डिनोजस्ता लिजेन्ड्सले नुक्याम्पमा थुप्रै सफलता चुमेका थिए । यसपालि ट्रान्सफर विन्डोमा ब्राजिलियन स्टारलाई राख्न नसकेकोमा बार्सिलोना र स्पेनी लिगकै आलोचना भयो । तर लियोनल मेसीले क्याटलान क्लब छाड्ने इच्छा कहिल्यै देखाएका छैनन् । लुइस स्वारेजले पनि नुक्याम्पमै छन् । अहिले रियललाई उछिन्दै बार्सिलोना ला लिगाको शीर्षस्थानमा पनि छ । क्यालोनिया स्वतन्त्र भयो र बार्सिलोनाले स्पेनी लिग छाड्यो भने मेसी, स्वारेजलगयात स्टार खेलाडी ‘ब्लगराना’ मे राख्न सक्ला त ? यसै भन्न सक्ने अवस्था छैन ।बार्सिलोना विश्वकै दोस्रो धनाढ्य फुटबल क्लब पनि हो । फाब्र्सका अनुसार उसको मूल्य ३ अर्ब ६३ करोड ५० लाख अमेरिकी डलर छ र यसमा भने उसले बस्क क्लबले रियललाई पछाडि पारेको छ । यी दुई सधैंजसो स्पेनी लिगको उपाधि होडमा हुने गर्छन् । यी दुईबाट खोसेर विरलै मात्र अरूले उपाधि जितेका छन् । त्यसैले बार्सिलोना बाहिरिँदा रियललाई पनि घाटा हुन सक्छ । प्रतियोगिताको लोकप्रियता र आकर्षणको हिसाबले स्पेनी लिगलाई ठूलै धक्का लगाउने त पक्का नै छ । स्पेन छाड्दा बार्सिलोना आफैंलाई पनि आर्थिक रूपमा ठूलै घाटा हुनेछ ।त्यसैले बार्सिलोनाका अध्यक्ष जोसेप मारिया बोर्तामेउले स्पेनी लिग छाड्न सक्ने भए पनि सचेत भएर उपयुक्त विकल्प लिने बताएका छन् । त्यसैले बार्सिलोना र स्पेनी फुटबलको भलाइ ला लिगामा रहनेमै छ । तर क्याटलोनिया स्वतन्त्र देश भयो भने बार्सिलोनलाई स्पेनी लिगमा रहन गाह्रो छ किनभने त्यसको लागि स्पेनी संसद्ले ऐनमै संशोधन गर्नुपर्छ ।सन् १७१४ मा स्पेनी शासकले क्याटलान स्वाधीनता लिएको विरोधस्वरूप नुक्याम्पमा हरेक खेलको १७ औं मिनेटमा क्याटलानहरूले नारा लगाउने गरेका छन् । त्यसैले क्याटलान दर्शकबाट सचेत हँुदै बार्सिलोनाले आइतबार लिगमा लास पाल्माससँग बिनादर्शक नुक्याम्पमा खेलेको थियो । अब एट्लेटिको म्याड्रिडसँग हुने अवे खेलमा पनि आफ्ना समर्थकलाई टिकट उपलब्ध गराउन नसक्ने उसले जनाइसकेको छ ।स्पेनी तानाशाहको उपस्थितिमा उसैको विरोध गर्दै नाराबाजी गरेको रंगशाला पनि हो नुक्याम्प । त्यसैले सन् १९२० को दशक ६ महिना रंगशाला बन्द नै गर्नुपरेको थियो । त्यसैबेला यो राजनीतिक समारोह गर्ने थलो पनि बन्यो । बार्सिलोनाका अध्यक्ष जोसेफ सुनयोल गृहयुद्धमा सन् १९३६ मा सुरक्षाकर्मीबाट मारिएका थिए । उनलाई बार्सिलोनामा क्याटलन सहिदको रूपमा पुज्ने गरिन्छ । त्यसैले पनि क्याटलान स्वतन्त्रताको राजनीतिक आन्दोलनप्रति बार्सिलोनाको भावनात्मक सम्बन्ध पनि छ । बार्सिलोनाको कार्यालयमै इटालीले १९३८ मा बम खसालेको थियो । त्यसपछि अमेरिका भ्रमणमा निस्किएको टिमका ६ खेलाडीले फ्रान्स र मेक्सिकोमा शरण लिएपछि बार्सिलोना संकटमा परेको थियो । बार्सिलोनाका अधिकांश स्पेनी खेलाडी क्याटलान हुन् । उसका डिफेन्डर जेरार्ड पिके त स्वतन्त्र क्याटलोनियाको पक्षमा खुलेरै बोलेका छन् । विश्वकप र युरो कप च्याम्प्यिन टिमका महत्त्वपूर्ण खेलाडी रहेका उनले स्पेनी राष्ट्रिय टिम छाड्न सक्ने धम्कीसमेत दिएका छन् । उनले स्पेनी टिमबाट खेल्नुलाई कुनै राष्ट्रभक्ति नभई एक समूहमा रहेर प्रतिस्पर्धा गर्नु’ भएको अभिव्यक्ति दिएका छन् । उनका कटु आलोचक हुन्, सर्जियो रामोस । रियलका डिफेन्डर रामोस अहिले स्पेनी टिमका कप्तान पनि हुन् ।बार्सिलोनाको खेलमा नुक्याम्पमा क्याटलान झन्डा फहराइने गरिन्छ । बार्सिलोनाको झन्डा र क्याटलानको झन्डामा पनि समानता छ । र, बार्सिलोनाको जर्सीको रङ पनि क्याटलान झन्डाको प्रतीक हो । त्यसैले हुन सक्छ, बार्सिलोनाले रियललाई पराजित गर्दा क्याटलानहरू स्वतन्त्रता नै हासिल गरेजस्तो खुसी मनाउँछन् भने रियलले सफलता हात पारेपछि म्याड्रिडमा हर्षित हुने गर्छ ।Twitter : @rghising 